Vrystaat wil teen 2022 van emmertoilette ontslae wees | Netwerk24
Vrystaat wil teen 2022 van emmertoilette ontslae wees
21 Julie 2021 14:14
'n Implementeringsagent is aangestel om te help met die Vrystaat se projek om met die emmertoiletstelsel weg te doen. Die aanstelling is deur Lindiwe Sisulu, minister van menslike nedersettings, water en sanitasie, gedoen.
Die departement van water en sanitasie sê in 'n verklaring die provinsie het 'n agterstand van 10 202 emmertoilette wat verwyder moet word. Die stelsel sal na verwagting teen Maart 2022 uitgewis wees.
Die Behuisingsontwikkelingsagentskap (HDA) sal as implementeringsagent vir die departement optree en sewe projekte in dié verband in die provinsie bestuur.
Die bou en opknapping van afvalwaterinfrastruktuur sal in Clocolan, Ficksburg, Senekal, Reitz, Petrus Steyn, Arlington en Dealesville plaasvind om met die emmertoilette weg te doen.
Die departement beklemtoon plaaslike arbeid sal waar moontlik vir die konstruksie gebruik word in 'n poging om die dorpe op te hef. Aankope by plaaslike klein, middelslag- of mikro-ondernemings (KMMO's) sal deel van die kontrakteurs se kontrakvoorwaardes wees.